METODE I STRATEGIJE / RAD SA TEKSTOVIMA

**KNJIŽEVNI KRUŽOK**

Tokom obrade lektire ili dužeg teksta, učnici mogu dobiti različite uloge, što ih fokusira, motiviše i čitanje čini zanimljivijim. Svi navedeni zadaci se trebaju detaljno pojasniti učenicima i vježbati u školi. Zadaci se najčešće obavljaju kod kuće, tokom dužeg vremenskog perioda, odnosno tokom čitanja knjige. Djeca mogu svoje zadatke obaviti, odnosno predstaviti na različite načine – krioz ilustracije (likovi), odnosno grafičke prilkaze npr. odnosa među likovima, toka radnje i sl. U zavisnosti od uzrasta, zadatke možete pojednostaviti, i odabrati samo neke od navedenih.

**Odabirač citata:** odabire nekoliko odlomaka iz teksta koje bi grupa željela da čuje i koji će se stoga pročitati naglas.

**Istraživač:** osigurava informacije o svim temama koje se odnose na tekst.

**Tragač:** prati kretanje likova u tekstu.

**Vezista:** pronalazi veze između teksta i vanjskog svijeta.

**Postavljač pitanja:** prije diskusije napiše pitanja za grupu o kojima će se diskutirati ili pitanja o kojima bi želio razgovarati sa drugima.

**Tragač za riječima:** pronalazi zanimljive, zbunjujuće, važne ili nove riječi i prezentira ih grupi.

**Kontrolor:** pomaže članovima grupe da dobro surađuju, da se drže teme, da govore jedan po jedan, da sudjeluju i rade u sklopu zadanih vremenskih granica.

**Tumač likova:** razmišlja o likovima i sa drugim učenicima diskutira o tome kakvi su.

**Ilustrator:** crta/skicira najvažnije likove, okruženja ili radnje, kako bi drugi mogli razgovarati o tim slikama.

**Zapisničar:** vodi bilješke o najvažnijim pitanjima koja su iskrsla u toku diskusije.

**Izvještač:** nastavnika ili cijeli razred izviještava o grupnoj diskusiji.